**Баяжуулсан хүнсний тухай хуулийн төслийг хэлэлцүүлэгт**

**бэлтгэх үүрэг бүхий ажлын хэсгийн хуралдааны тойм /2018.01.29/**

 Байгаль орчин, хүнс, хөдөө аж ахуйн байнгын хорооны 2018 оны 01 дүгээр сарын 25-ны өдрийн 03 дугаар тогтоолоор байгуулагдсан Баяжуулсан хүнсний тухай хуулийн төслийг Улсын Их Хурлын чуулганы болон Байнгын хорооны хэлэлцүүлэгт бэлтгэх үүрэг бүхий ажлын хэсгийн хурал 2018 оны 01 дүгээр сарын 29-ний өдрийн 16.40 цагт Төрийн ордны “Их Эзэн Чингис хаан” танхимд хуралдав.

Хуралдаанд ажлын хэсгийн ахлагч, Улсын Их Хурлын гишүүн Г.Тэмүүлэн, ажлын хэсгийн гишүүн Улсын Их Хурлын гишүүн Л.Мөнхбаатар, Д.Мурат, Л.Элдэв-Очир нар болон ажлын дэд хэсгийн гишүүд болох **Хүнс, хөдөө аж ахуй, хөнгөн үйлдвэрийн яамны** Хүнсний үйлдвэрийн бодлогын хэрэгжилтийг зохицуулах газрын дарга Т.Гантогтох, Төрийн захиргаа удирдлагын газрын Хуулийн хэлтсийн дарга Б.Батцэцэг, **Худалдаа, нийтийн хоол, үйлчилгээний зохицуулалтын хэлтсийн дарга О.Онон,** Бодлого, төлөвлөлтийн газрын Хүнсний үйлдвэрийн асуудал хариуцсан мэргэжилтэн Д.Хишигжаргал, Хүнсний үйлдвэрийн бодлогын хэрэгжилтийг зохицуулах газрын Хоол үйлдвэрлэл, үйлчилгээний асуудал хариуцсан мэргэжилтэн Б.Даваадулам, Эрүүл мэндийн яамны Нийгмийн эрүүл мэндийн газрын мэргэжилтэн Б.Бямбатогтох, Нийгмийн эрүүл мэндийн Үндэсний төвийн Хоол судлалын албаны эрдэм шинжилгээний ахлах ажилтан Н.Болормаа, Шинжлэх ухаан технологийн сургуулийн Үйлдвэрлэлийн технологийн сургуулийн захирал Ж.Туяацэцэг, Стандарт, хэмжил зүйн газар Стандартчилал тохирлын үнэлгээний бодлогын газрын хүнсний стандарт технологийн хорооны нарийн бичгийн дарга Д.Даваасүрэн, “Химийн боловсролын төв” ТББ-ын тэргүүн Э.Болормаа, НҮБ-ын Хүүхдийн сангийн хоол тэжээлийн хөтөлбөрийн мэргэжилтэн Л.Мөнхжаргал, “Сүү”ХК-ний гүйцэтгэх захирал Б.Гантулга, “Монголын сүүний нэгдсэн холбоо”-ны тэргүүн О.Амарцэнгэл, “Хүнсчдийн холбоо”-ны УЗ-ийн гишүүн, Сүү, сүүн бүтээгдэхүүн үйлдлэлийн тогтвортой хөгжлийн мэргэжлийн зөвлөлийн дарга Г.Энхбилэг, Байнгын хорооны ажлын албаны зөвлөх М.Үнэнбат, референт Ц.Рэнцэнтогтох нар оролцлоо.

 Улсын Их Хурлын гишүүн, ажлын хэсгийн ахлагч Г.Тэмүүлэн хэлэлцэх асуудлыг танилцуулснаар хуралдаан эхлэв. Хуралдаанаар ажлын хэсгийн ахлагч болон дэд ажлын хэсгийн ахлагчаас дэд ажлын хэсгийн гишүүд төслийн талаар асуулт, тодруулга авч харилцан санал солилцов. Ажлын хэсгийн ахлагчаас дэд ажлын хэсгийн гишүүдэд хуулийн төсөлд оруулах саналыг энэ 7 хоногтоо багтаан боловсруулж ирэх үүрэг даалгаварыг өгч дахин хуралдахаар тогтов.

 Хуралдаан 17.30 цагт дуусав.

БАЙНГЫН ХОРООНЫ АЖЛЫН АЛБА